
ABSTRACT
Problematica legată de executarea pedepselor penale aparţine unei ramuri distincte a dreptului penal respectiv dreptul execuţional penal. 

Astfel, dreptul execuţional penal face parte dintre ştiinţele penale având ca obiect de studiu descrierea pedepselor, a naturii şi conţinutului acestora, precum şi a modalităţilor de executare cu privare sau fără privare de libertate
.

Mai mult, dreptul execuţional penal, preluând procedurile stabilite prin normele de drept  procesual penal, pune în practică aceste norme, având statutul de prelungire a normelor abstracte la situaţiile de caz.

Ştiinţa dreptului execuţional penal se preocupă şi de examinarea acţiunii legilor obiective ce acţionează în dezvoltarea societăţii, în scopul identificării acţiunii optime pentru respectarea cerinţelor acestor legităţi, tocmai  pentru a se putea găsi o conduită congruentă cu acestea.

Prezentul material documentar relevă aspecte comparative privind regimul de executare a pedepselor privative de libertate în state membre ale Uniunii Europene (Belgia, Danemarca, Germania, Franţa, Italia, Irlanda, Olanda, Spania, Suedia) dar şi în alte state precum: SUA, Canada şi Republica Moldova.

 De asemenea, sunt prezentate modalităţile concrete de executare a pedepselor, sunt abordate drepturile constituţionale ale condamnaţilor, facilităţile şi posibilităţile puse la dispoziţie de legea  penală pentru resocializarea condamnaţilor.

1. CONSIDERATII GENERALE

Executarea promptă şi corectă a ceea ce instanţele penale au decis, în caz de condamnare prin constrângerea celui vinovat să sufere pedeapsa, iar în caz de achitare prin restabilirea grabnică a situaţiei juridice a celui nevinovat, este de natură să asigure în toate ipotezele reintegrarea ordinii de drept şi educarea cetăţenilor în spiritul respectului legilor
. 

În România, executarea pedepselor penale şi măsurile privative de libertate sunt reglementate prin Legea nr.254/2013
 având în vedere principiul respectării demnităţii umane.
Asigurarea respectării drepturilor persoanelor condamnate se face de către judecătorul delegat pentru executarea pedepselor privative de libertate
.  


Împotriva restrângerii drepturilor persoanelor condamnate se poate face plângere la judecătorul delegat pentru executarea pedepselor. Este un mod de a-l investi pe judecător în exercitarea controlului asupra unui act al administraţiei penitenciare. Faptul acesta angajează o relaţie tranzitivă prin art. 9 din lege. 

Acţiunea care duce la această posibilitate are un caracter jurisdicţional. De unde se trage concluzia că, în cadrul penitenciarului, judecătorul delegat este un organ de jurisdicţie (art. 9 alin.(3) din Legea nr.254/2013).

Regimurile de executare a pedepselor
 se diferenţiază prin gradul de limitare a libertăţii de mişcare a persoanelor private de libertate şi activitatea zilnică, în raport de situaţia juridică, starea sănătăţii, vârsta, categoria în care au fost clasificate şi comportarea în timpul executării pedepsei.
Regimul de maximă siguranţă se aplica iniţial persoanelor condamnate la pedeapsa detenţiunii pe viaţă sau la pedeapsa închisorii mai mare de 13 ani, precum şi celor care prezintă risc pentru siguranţa penitenciarului

Regimul închis este cel mai des întâlnit regim de executare a pedepselor, sub incidenţa sa întrând majoritatea populaţiei carcerale. Se aplică persoanelor condamnate la pedeapsa închisorii mai mare de 3 ani, dar care nu depăşeşte 13 ani.

Regimul semideschis de executare a pedepsei se aplică iniţial persoanelor condamnate la închisoare mai mare de 1 an, dar care nu depăşeşte 3 ani.

Persoanele condamnate care execută pedeapsa în regim semideschis pot presta muncă şi pot desfăşura activităţi educative, culturale, terapeutice, de consiliere psihologică şi asistenţă socială, în afara penitenciarului, sub supraveghere.

Regimul deschis oferă persoanelor private de libertate posibilitatea de a se deplasa neînsoţite în interiorul locului de deţinere, de a presta muncă şi de a desfăşura activităţile educative, terapeutice, de consiliere psihologică şi asistenţă socială în afara locului de deţinere, fără supraveghere.
Pe lângă regimul general, pentru anumite categorii de condamnaţi se impune un regim special, pe criterii de sex, vârstă, antecedente penale, natura infracţiunii săvârşite, durata pedepsei, etc.

În felul acesta se realizează un regim penitenciar individualizat, mai adaptat în funcţie de elementele individuale sociale sau de conduită ale fiecărui condamnat, pentru reeducarea lui.

Regimul condamnaţilor majori la închisoare de lungă durată
Pedepsele pe termen lung sunt pronunţate pentru infracţiuni serioase şi exprimă cenzura şi răspunsul societăţii pentru faptele comise. Executarea pedepselor trebuie însă să privească spre viitor şi să pregătească o eventuală reintegrare a deţinutului în societate. Luând în considerare efectele negative ale unei astfel de pedepse asupra deţinutului, executarea poate deveni contraproductivă, atât pentru societate, cât şi pentru deţinut. 

Eliberarea înainte de termen şi liberarea condiţionată devin astfel instrumente importante în adaptarea executării pedepsei la schimbări circumstanţiale, în special pentru deţinuţii pe termen lung şi ghidează deţinuţii spre o graduală readaptare la libertate.

Recidiviştii constituie o categorie aparte de condamnaţi, caracteristica lor fiind „persistenţa” în infracţionalitate. Şi pentru această categorie se impune un regim mai sever; ei sunt ţinuţi separat de ceilalţi condamnaţi primari în secţii speciale pentru ei şi regimul de deţinere este asemănător celui pentru condamnaţii periculoşi.

Regimul condamnaţilor la închisoare de durată medie şi de scurtă durată 

Potrivit art.37 din Legea nr. 254/2013, regimul semideschis se aplică iniţial persoanelor condamnate la pedeapsa închisorii mai mare de un an, dar care nu depăşeşte 3 ani. În mod excepţional, natura şi modul de săvârşire a infracţiunii, precum şi persoana condamnatului pot determina includerea persoanei condamnate în regimul de executare imediat inferior ca grad de severitate.

Regimul condamnaţilor majori, femei şi vârstnici

Din punct de vedere al regimului de detenţie, în principiu, femeile condamnate sunt supuse aceluiaşi tratament ca şi ceilalţi condamnaţi. O diferenţiere prevăzută în Legea nr.254/2013 menţionează că femeile care execută pedeapsa privativă de libertate nu vor fi folosite la munci grele, executând o muncă potrivită, iar cele care sunt gravide sau au copii mai mici de un an la locul de deţinere nu pot lucra mai mult de 8 ore zilnic

O altă diferenţiere, facută de art. 34 din lege, prevede că regimul de maximă siguranţă nu se aplică persoanelor condamnate care au împlinit vârsta de 65 de ani şi nici femeilor însărcinate sau care au în îngrijire un copil în vârstă de până la un an.

2. ELEMENTE DE DREPT COMPARAT ÎN MATERIA EXECUTĂRII PEDEPSELOR PRIVATIVE DE LIBERTATE
Categorii de instituţii penale în materie pe plan european
Aşezămintele destinate executării pedepselor şi măsurilor penale diferă de la un stat la altul ca tip, mărime şi număr de instituţii.

Pe plan european, în raport de competenţa teritorială, regăsim instituţii penale de stat şi locale (Danemarca), naţionale şi districtuale (Norvegia), instituţii centrale şi regionale (Portugalia), penitenciare districtuale şi de district judecătoresc (Italia).

După durata pedepsei de executat există instituţii penale pentru pedepse scurte şi pentru pedepse lungi (Elveţia , Italia, Olanda, Portugalia)

Modalităţi de administrare a sistemelor penitenciare

În majoritatea ţărilor europene, sistemul se administrează de către Ministerul de Justiţie. 

În Europa penitenciarele pot fi clasificate după mai multe criterii
: 

- după gradul de siguranţă majoritatea administraţiilor penitenciare dispun de penitenciare de maximă siguranţă, penitenciare cu regim închis, semideschis şi deschis, chiar dacă denumirile lor diferă de la stat la stat si astfel avem colonii cu regim general sau normal, regim întărit sau regim strict, în Lituania. 
Astfel de penitenciare mai există şi în Suedia şi Marea Britanie. Excepţia o constituie Slovenia unde nu există spitale penitenciar sau penitenciare de maximă siguranţă. 

- după clasificarea persoanelor deţinute în instituţiile penitenciare, toate administraţiile penitenciare dispun de penitenciare pentru arest preventiv şi condamnaţi definitiv; pentru tineri şi adulţi, bărbaţi şi femei. Unele particularităţi se înregistrează în Elveţia unde există închisori distincte pentru infractori primari şi recidivişti, în Macedonia, unde există instituţii distincte pentru străini şi apatrizi, iar în Marea Britanie se întâlnesc instituţii pentru infractorii imigranţi.

- în funcţie de competenţa teritorială, sunt instituţii penitenciare de stat şi locale (Danemarca); naţionale şi districtuale (Norvegia); centrale şi regionale (Portugalia); 

- după durata pedepsei de executat statele dispun de instituţii penale pentru pedepse scurte şi pentru pedepse lungi (Elveţia, Italia, Olanda, Portugalia) 

În ceea ce priveşte controlul exercitat asupra sistemului penitenciar, administraţiile penitenciare sunt inspectate şi monitorizate de comitete şi comisii de inspecţie astfel: în Irlanda, Norvegia, Austria şi Marea Britanie funcţionează comisii pentru supravegherea executării sentinţelor, formate din câteva persoane cu funcţie onorifică, persoane a căror principală sarcină este mai întâi inspectarea prin vizite inoportune, anual, a instituţiilor penale din districtul lor, dar şi întocmirea unor rapoarte anuale care sunt prezentate ministrului justiţiei. 

Avocatul Poporului inspectează şi monitorizează administraţiile penitenciare în state precum Lituania, Danemarca, Macedonia, Finlanda, România, Spania, precum şi în Suedia unde există un Avocat al Poporului numai pentru penitenciare. În Suedia aceasta este singura instituţie care monitorizează sistemul penitenciar în totalitate iar în Spania Avocatul Poporului prezintă în faţa Parlamentului rapoarte anuale referitoare la situaţia penitenciarelor. 

Controlul judiciar este făcut de către: magistraţi de supraveghere (Italia), judecătorii de primă instante (Macedonia), Preşedintele tribunalului competent (Bulgaria, România, Slovacia), judecători (Andorra şi Spania). Controlul care se exercită în cadrul ministerelor cărora le sunt subordonate penitenciarele sau controlul propriu administraţiei penitenciare prezintă anumite particularităţi fiind efectuat de următoarele instituţii: Biroul Central de Inspecţii al administraţiei penitenciare (Italia), Serviciul de Inspecţie (Portugalia), Inspectorul Şef al  Penitenciarelor Majestăţii Sale (Marea Britanie), Corpul de Inspecţie Penitenciară din cadrul Ministerului Justiţiei (România), Ministerul de Justiţie (Cehia, Lituania , Slovenia), Ministerul de Interne (Andora şi Lituania). 

În state precum Austria, Cehia, Danemarca, Elveţia
, Finlanda, Macedonia, Norvegia, Ungaria , România etc. munca deţinuţilor este, în principiu, obligatorie, însă aproape toate administraţiile penitenciare reclamă lipsa posibilităţilor efective de folosire la muncă a tuturor deţinuţilor din instituţiile penale
. Munca deţinuţilor este plătită în toate statele europene, exceptând Andorra. 

BELGIA
În materia executării pedepselor privative de libertate
 cadrul legal este dat de Legea privind administraţia penitenciarelor
 şi statutul juridic al deţinuţilor
 care răspunde imperativelor ONU şi reglementărilor europene în domeniu
.
Promulgarea legii privind administraţia penitenciară şi statutul deţinutului a fundamentat dreptul la muncă şi la formare în timpul executării pedepsei, obiectivele principale fiind reducerea efectelor nefaste ale privaţiunii de libertate şi asigurarea normalizării vieţii în detenţie. Există trei tipuri de munci în cadrul penitenciar: activităţi de întreţinere a penitenciarului, munca în cadrul unui atelier al unei firme private şi lucrul într-un atelier de producţie pentru Regia penitenciarelor.

În mediul carceral, pe lângă munca fizică, un rol esenţial în pregătirea pentru eliberare şi reintegrare în societate îl joacă formarea, în condiţiile în care un mare număr de deţinuţi sunt analfabeţi
. Pot fi organizate cursuri variate de învăţământ şi formare: de alfabetizare, de absolvire a învăţământului de bază sau secundar, formare profesională (constructor, mecanic auto, operator PC, gestionar, bucătar, croitor etc.), formare „socială” (programe de responsabilizare şi de trai cotidian). Aceste cursuri de formare sunt asigurate fie prin şcoli pentru promovare socială sau învăţământ la distanţă, fie prin asociaţii (ateliere de educaţie pentru deţinuţi, centre laice, organisme de integrare socio-profesională).

DANEMARCA
Închisorile şi serviciile de probaţiune îşi desfăşoară activitatea sub cupola aceleiaşi structuri, Departamentul pentru închisori şi probaţiune
, care se află în subordinea directă a Ministerului Justiţiei. 

Regula generală a eliberării din închisoare presupune ispăşirea de către deţinuţi a 2/3 din sentinţă. Deţinuţii cu merite deosebite pot fi eliberaţi după ispăşirea a unei jumătăţi din întreaga sentinţă. Deţinuţii cu pedepse mai mici de 3 luni nu sunt consideraţi eligibili pentru eliberarea condiţionată.


Dacă pedeapsa este mai mică de 8 ani, decizia eliberării condiţionate aparţine închisorii, pe când dacă pedeapsa depăşeşte 8 ani decizia de eliberare condiţionată aparţine Departamentului pentru închisori şi probaţiune. 

ESTONIA

Sistemul penitenciarelor este caracterizat de o rata crescută de încarcerare.
În Estonia funcţionează cinci penitenciare, cazarea deţinuţilor fiind realizată în camere comune, cu suprafaţă mare. 
Pe perioada executării pedepsei deţinuţii pot beneficia de diferite forme de eliberare: plasarea în închisori cu regim deschis, permisie de părăsire a penitenciarului (maxim 21 de zile pe an), eliberare condiţionată.

Eliberarea condiţionată poate fi obţinută în condiţiile încarcerării minime a deţinutului timp de un an de zile şi a executării unei 1/2 sau 2/3 din pedeapsă. Serviciul de probaţiune este responsabil cu supravegherea foştilor deţinuţi după eliberare.

După eliberare, deţinutul poate solicita acordarea ajutorului de şomaj. Dacă veniturile deţinutului sunt mai mici decât valoarea ajutorului de şomaj atunci acesta este îndreptăţit să solicite compensarea diferenţei.

GERMANIA
Cadrul legislativ - Codul Penal (Strafgesetzbuch – StGB)

Legea privind executarea pedepselor privative de libertate si a masurilor preventive si de reabilitare
 
Codul penal (Strafgesetzbuch - StGB), capitolul trei: Titlu I – prevede pedepsele pronunţate de instanțele germane care sunt închisoarea (secțiunile 38 și 39), amenzile (Secțiunea 40 - 43a, inclusiv amenzile de proprietate), suspendarea executării pedeapselor, și probațiunea, respectiv  (Secțiunile 56 - 58), și măsurile de  prevenire (secțiunile 61 - 72). 

Titlul II şi III din partea generală a Codului penal subliniază principiile
pentru determinarea pedepsei (Determinarea Pedepselor - secțiunile 46 -
51 şi determinarea pedepsei pentru mai multe încălcării ale legii - secțiunile 52 - 55).
Instanța poate suspenda executarea pedepsei cu închisoare pentru infracţiunile care nu depăşeșc 2 ani, în conformitate cu dispoziţiile alin. 1 şi să acorde probațiune dacă o evaluare cuprinzătoare a persoanei condamnate relevă existența unor circumstanțe speciale. În luarea deciziei eforturile persoanei condamnate de  restituire a prejudiciului cauzat prin infracţiune trebuie luată în considerare în special (Secțiunea 56, alin. 1).

Până în anul 2010 cinci dintre cele 16 land-uri au adoptat legislaţia specifică cu privire la detenţiei. Celelalte land-uri aplică Legea penitenciară federală – „Strafvollzugsgesetz” din 1976.

Potrivit legii, deţinuţii trebuie să muncească pe durata detenţiei, potrivit art.5 din legea penitenciară germană. Doar persoanele cu vârste de peste 65 de ani, femeile însărcinate sau mamele care alăptează sunt scutite de muncă. Munca este adaptată capacităţilor fizice şi psihice ale deţinuţilor şi trebuie să se desfăşoare pentru cel puţin trei luni de zile pe an; peste acest interval este necesar acordul deţinutului
.
Deţinuţii pot urma o activitate profesională sau cursuri de calificare sau de formare continuă în afara centrului de detenţie, dacă aceasta ar putea conduce la o mai bună integrare socioprofesională după punerea în libertate

FRANŢA
În Franţa, normele privind aplicarea pedepselor sunt prevăzute în partea generală a Codului penal. Art. 111-1 Cod penal defineşte 3 tipuri de infracţiuni: infracţiuni, contravenţii şi încălcări ale legii penale. Pentru fiecare tip de infracţiune, există o serie de sancţiuni. De exemplu, pentru infracţiuni există prevăzute pedepse de 5 ani de închisoare până la închisoare pe viaţă (de exemplu, muncă silnică pe viaţă şi/sau detenţie pe viaţă). Contravenţiile se sancţionează cu pedepse între 2 luni şi 5 ani de închisoare sau o amendă penală de 1500€. În cele din urmă, încălcările se pedepsesc cu o amendă de până la 1500€, până la 2 luni de închisoare, şi/sau confiscarea bunurilor
.
Administraţia Penitenciarelor, potrivit art.2 al Legii din 24 noiembrie 2009
 privind penitenciarele
, cu modificările ulterioare, asigură supravegherea persoanelor condamnate la executarea pedepselor privative de libertate care îi sunt încredinţate de autoritatea judecătorească, favorizează reinserţia socială a acestora, contribuie la prevenirea recidivei şi asigură securitatea publică, pe baza respectării intereselor societăţii, a drepturilor victimelor şi a drepturilor deţinuţilor
.
De asemenea, art. 707 din Codul de procedură penală
 declară că executarea pedepselor
 trebuie să faciliteze, în interesul societăţii, integrarea sau reintegrarea deţinuţilor, precum şi prevenirea recidivei
.
Serviciile Administraţiei Penitenciarelor sunt descentralizate; în cadrul celor 9 Direcţii interregionale funcţionează un număr de 103 servicii penitenciare de integrare şi probaţiune
 (SPIP, create în 1999
), cu peste 200 de oficii pe lângă instanţe sau penitenciare, pe întreg teritoriul naţional.

SPIP sunt servicii cu vocaţie pluridisciplinară, formate din consilieri de probaţiune, asistenţi din cadrul serviciilor sociale, personal administrativ, supraveghetori penitenciari, psihologi şi coordonatori socio-culturali.
Un rol important în executarea sentinţelor penale îl au magistraţii pentru aplicarea pedepselor (sentences’ implementation judge
 (JAP : juge de l’application des peines).
 
Judecătorul pentru executarea pedepselor (JAP) este un judecător de tribunal competent pentru a "stabili principalele modalităţi de executare a pedepselor privative de libertate sau anumitor pedepse restrictive de libertate controlând condiţiile de aplicare a acestora”. Rolul său este acela de a supraveghea modul în care pedeapsa este aplicată persoanelor condamnate.
 De asemenea, judecătorul pentru executarea pedepselor (JAP) are competenţă teritorială pentru închisorile care intră în competenţa teritorială a tribunalului, precum şi asupra condamnaţilor care au reşedinţa obişnuită în circumscripţia tribunalului teritorial respectiv. El este responsabil pentru determinarea condiţiilor de tratament penal al fiecărui condamnat: el poate decide, modifica, amâna sau anula măsurile luate cu termen de încercare,  concediu, de eliberare condiţionată, eliberarea condiţionată, etc. 
Pentru a asigura aceste diferite misiuni, judecătorul se poate deplasa pe întreg teritoriul naţional, poate deschide acţiuni de investigaţie, şi poate mandata asistenţi sociali. Judecătorul pentru executarea pedepselor (JAP are, de asemenea, opţiunea de a emite mandate (pentru arestare sau reţinere) pentru un condamnat care nu poate îndeplini obligaţiile care îi revin. El este ajutat în misiunea sa de Servicii penitenciare de integrare şi probaţiune (SPIP) şi Comisia de aplicare a pedepselor pe care o conduce şi în care procurorul şi şeful închisorii sunt membri de drept.
Cu excepţia anumitor măsuri (reducerea pedepsei şi liberarea condiţionată), deciziile judecătorului special desemnat sunt luate după consultarea cu reprezentantul administraţiei închisorii şi la sfârşitul unei dezbateri în contradictoriu care are loc în camera de consiliu unde procurorul, persoana condamnată şi avocatul acesteia sunt audiate.
Judecătorii pentru executarea pedepselor - JAP
  sunt responsabili de:
- eliberarea deţinuţilor (liberare condiţionată şi alte măsuri, cum ar fi, printre altele, regimul de semi-libertate );
- acordarea de permisii şi zile de concediu;
- luarea unor decizii importante de supraveghere, cum ar fi adăugarea de obligaţii sau de sancţionare pentru încălcare măsurilor;
- eliberarea cazierelor judiciare după eliberare atunci când un dosar penal este un obstacol în calea ocupării unui loc de muncă;
- transformarea pedepselor privative de libertate în pedepse comunitare sau măsuri, sau muncă în folosul comunităţii ori în zile amendă sau invers, fie imediat după ce sentinţa a fost adoptată (ab initio de conversie) sau după ce acesta a început să fie executată. 

FINLANDA

Principiile  generale de executare a pedepselor

 
Principiile generale aplicabile pedepselor cu închisoarea
 sunt prezentate în  primul capitol din Legea
 nr.767/2005 privind sistemul penitenciar
 şi in Codul Penal
. Acest capitol defineşte scopurile şi obiectivele legate de executarea pedepselor, precum şi drepturile fundamentale care trebuie să fie respectate.

Acesta din urmă includ cerinţele privind pierderea sau restrângerea libertăţii, interzicerea discriminării, precum şi diferite tipuri de proceduri şi garanţii pentru deţinuţi.

Scopul general este reabilitarea respectiv "punerea în aplicare a pedepselor privative de libertate pentru a creşte gradul de pregătire a deţinuţilor pentru viaţă, dobândirea de competenţe, precum şi pentru a preveni comiterea infracţiunilor pe durata pedepsei "
De asemenea, Legea în cauză prezintă obligaţiile administraţiilor din penitenciare în detaliu, pentru a creşte gradul de securitate şi transparenţă și implicarea autorităţilor în programele de reabilitare, muncă şi tratament.
Punerea în executare a sentinţelor penale este de competenţa Ministerului
Justiţiei. Atât administraţia penitenciarelor, cât şi serviciul de probaţiune sunt organizate în cadrul Departamentul de Politică Penală din cadrul Ministerului Justiţiei. Executarea pedepselor cu închisoarea este de competenţa unei agenţii specializate în cadrul Ministerului, Agenţia pentru sancţiuni penale, ce are în structură Serviciul pentru Penitenciare  şi Serviciul de Probaţiune.
ITALIA
Constituţia italiană
 prevede că pedeapsa nu poate fi inumană şi trebuie să fie orientată spre reeducarea condamnatului (Art. 27). În scopul de a pune în aplicare acest principiu, legea privind sistemul penitenciar (Legea nr. 354/1975)
 a introdus un regulament  pentru executarea pedepselor penale. Scopul reeducării condamnaţilor
 a fost introducerea de alternative la pedeapsa cu închisoarea (în special serviciul de probaţiune, arestul la domiciliu şi regimul de semi-libertate
 – art.47 - 58 din legea nr.354/1975
).
De asemenea, Legea nr. 67/2014 privind reforma sistemului de sancţiuni penale, introduce o aplicare mai largă a detenţiei în afara închisorii: «Prima detenţie» (cu sisteme electronice de monitorizare a persoanelor condamnate).

În ceea ce priveşte persoanele condamnate, trebuie să ia în considerare rolul important al magistratului de supraveghere cu competenţe specifice în materia sistemului penitenciar. Acesta are drept competenţe: (1) Supravegherea executării pedepselor penale, (2) aplicarea măsurilor alternative la închisoare, (3), supravegherea aplicării pedepselor alternative şi (4) controlul asupra respectării măsurilor de securitate.

În conformitate cu Legea nr. 354/1975 privind sistemul penitenciar sunt prevăzute, de asemenea, măsuri, care permit condamnaţilor de a avea sau restabilii relaţiile familiale și sociale și accesul la locul de muncă: (a) programul de lucru ("Lavoro all'esterno», în conformitate cu art. 21 din Legea privind sistemul penitenciar); (b) permisele de concediu  ca recompensă («permessi-Premio», în conformitate cu art.30 din Legea privind sistemul penitenciar); (c) eliberarea parțială din închisoare ("Licenze o condannati ammessi al regim, di semi-Libertà »e« Licenze agli Internati »în temeiul art. 52 și  53 din Legea privind sistemul penitenciar); (d) eliberarea anticipată ("Liberazione anticipata», în conformitate cu art.54 din Legea Penitenciarelor); (e) eliberarea de datorii ("Remissione del debito», în conformitate cu art.54 din Legea privind sistemul penitenciar).
IRLANDA

Referitor la principiile generale de aplicare a condamnărilor penale
 trebuie relevat că:
 - acestea trebuie să fie proporţionale cu gravitatea infracţiunii şi circumstanţele personale ale contravenientului (The People (D.P.P.) v M, 1994
)
-  un inculpat care pledează vinovat ar trebui să atragă în mod obișnuit o reducere a pedepsei (The People (D.P.P.) v M, 1994
) Alte principii
 pentru aplicarea pedepselor
 stabilite de lege sunt următoarele:
- orice pedeapsă pentru infracţiuni comise în timp ce inculpatul este eliberat pe cauţiune trebuie aplicată la sentință anterioară, cu condiţia ca impuse sentinţele impuse de Tribunalul districtual să nu depăşească 2 ani (Criminal Justice Act, 1984 modified in 2006 and 2007
).
- atunci când un tribunal impune pedepse consecutive pentru o infracțiune săvârşită în timp ce inculpatul este eliberat pe cauţiune poate lua în considerare faptul că infracţiunea reprezintă o circumstanţă agravantă de natură să justifice aplicarea unei pedepse mai mari (Bail Act ,1997
).
LETONIA
Art.94 din Constituție prevede că orice persoană are dreptul la libertate și siguranţă  personală; nimeni nu poate fi lipsit altfel decât în ​​conformitate cu legea.

În conformitate cu art.242 din Codul de procedură penală, arestarea preventivă este una dintre măsurile obligatorii de procedură sau o măsură de securitate care pot fi aplicată doar unui suspect sau persoane puse sub învinuire
.
În cadrul sistemului de justiţie penală leton, privarea de libertate
 este cea mai gravă sancţiune din cele prevăzute în dreptul penal. Sistemul penitenciar leton este alcătuit din 12 penitenciare, care sunt subordonate Administraţiei penitenciarelor care la rândul său este în subordinea Ministerului Justiţiei.
Legea privind procedura de executarea a arestării
 a fost adoptată la 22.06.2006 şi a intrat în vigoare la 18.07.2006. Această lege reprezintă cadrul juridic pentru punerea în aplicare a unei măsuri obligatorii de procedură (măsură de securitate) – arestul preventiv, în timpul desfăşurării procesului penal. 
De asemenea, prevederile Codului de executare a sentinţelor
 leton relevă procedura care permite persoanelor condamnate la privare de libertate în închisoare să fie eliberate după o anumită perioadă de timp şi plasate sub supravegherea (probaţiune) pentru perioada rămasă din pedeapsă. Decizia de liberare condiţionată înainte de sfârşitul termenului se face de către o instanţă judecătorească.
Dacă liberarea condiţionată înainte de sfârşitul mandatului poate fi aplicată unei persoane condamnate, instituţia în care se execută pedeapsa, potrivit deciziei Comisiei speciale,  trebuie să depună o cerere la instanţa  districtuală/teritorială.

Documentele anexate la această cerere trebuie să conţină informaţii
despre comportamentul persoanei condamnate, implicarea în măsurile de resocializare şi rezultatele obţinute, atitudinea faţă de locul de muncă și studiile efectuate pe toată durata executării pedepsei, precum şi o evaluare scrisă a persoanei condamnate redactată de Serviciul de probaţiune
. 
Instanţa poate decide liberarea condiţionată a persoanei condamnate înainte de împlinirea termenului, dacă există motive să se creadă că, după eliberare persoana respectivă va fi capabilă să se integreze în societate, fără a comite noi infracţiuni. În cazul în care instanţa de judecată dispune ca persoana care va fi liberată condiţionat să fie plasată sub supraveghere, persoana respectivă are datoria ca, în termen de 10 zile lucrătoare, să se înregistreze la oficiul teritorial al Serviciului de probaţiune specificat de către instanţă.

OLANDA

Scopul principal al Legii privind principiile generale pentru penitenciare (Penitentiary Principles Act
,1998) este resocializarea persoanelor condamnate iar încarcerarea se efectuează cu cât mai puţine restricţii de la principiul dreptului la asociere (atât în ​​cadrul închisorii, cât şi între deţinuţi şi comunitate). 
În Olanda, încarcerarea este utilizată mai puţin frecvent şi pentru perioade mai scurte de timp. Sistemul penal se bazează foarte mult pe sancţiuni neprivative de libertate şi doar un procent mic de infractori sunt condamnaţi la închisoare.

În cele mai multe cazuri, chiar şi pentru infracţiuni relativ grave, cum ar fi furt, atac agravat, sau alte infracţiuni considerate delicte procurorii efectuează urmărirea penală şi propun instanţelor sancţionarea infractorilor cu amenzi, pedepse cu suspendare sau muncă în folosul comunităţii. Atât în ​​Olanda cât şi în Germania, amenzile sunt larg utilizate ca sancţiune primară.
Circumstanţe agravante
Codul penal prevede un set destul de restrâns de reguli pentru circumstanţele agravante.

Trei situaţii pot duce la o pedeapsă mai severă: recidiva, infracţiunile concurente şi săvârșirea unei infracţiuni în calitate de funcţionar public. În caz de circumstanţe agravante, pedeapsa maximă legală poate fi crescută cu o treime. În plus, Codul penal a specificat circumstanţele agravante speciale pentru o serie de fapte penale, ceea ce poate duce la o sentinţă mai severă. Acesta este cazul cu infracţiunile care sunt calificate din punct de vedere al consecinţelor lor, (de exemplu, atac rezultând decesul persoanei vătămate).
Circumstanţe atenuante
Codul penal conţine doar o circumstanţă atenuantă pentru tineri. Tinerii infractori se încadrează în limitele pedepselor de drept penal iar pentru minori există un sistem de sancţiuni mult mai uşor.
În afară de această situaţie generală Codul penal conţine circumstanţe atenuante speciale, care sunt legate de anumite infracţiuni.
Reguli privind aplicarea pedepselor penale
Individualizarea pedepselor revine instanței, dar este supusă unor cerințe procedurale privind motivarea sentinței: - art.359 alin. (5) Cod Procedură penală prevede că verdictul trebuie să cuprindă motivele care determină sentința. Instanțele de multe ori se limitează la o frază standard respectiv la afirmația că pedepsa aplicată este în conformitate gravitatea infracțiunii, cu circumstanțele în care infracțiunea a fost comisă și personalitatea infractorului.

Totuşi, art.359 alin. (6) Cod Procedură penală prevede de asemenea, că într-un verdict care duce la privarea de libertate, motivele speciale care au condus la individualizarea pedepsei cu închisoarea trebuie să fie arătate, precum și circumstanțele care au fost considerate în evaluarea duratei pedepsei. Pentru o pedeapsele cu suspendare nu este nevoie de motivarea instanţei .

Mai mult, art. 359 alin.(7) Cod Procedură penală impune o motivare specială atunci când instanţa impune o măsură restrictivă pentru o infracţiune care implică un risc al integrităţii corporale.

Dreptul penal procedural olandez prevede o procedură în două etape, în cazul condamnării adulţilor (art.359 alin.(5) şi art.359 alin.(6) CPP). Prima etapă presupune o decizie cu privire la cuantumul pedepsei, care este proporţională cu răspundere penală a infractorului şi gravitatea infracţiunii. A doua etapă necesită o decizie din partea instanţei dacă pedeapsa ar trebui să fie impusă ca amendă penală, pedeapsă cu suspendare sau pedeapsă cu închisoarea. În această decizie, nu doar răspunderea individuală penală sau gravitatea infracțiunii joacă un rol decisiv, dar şi considerațiile de prevenție generală sau specială.

Punerea în executarea a sentinţelor

Autorităţile de executare:
Agenția Națională pentru instituțiile de Corecție


          Executarea pedepselor privative de libertate este obligaţia legală a Serviciului de urmărire penală (art. 553 Cod Procedură penală), dar este, de fapt efectuată de Agenția Națională a Instituțiilor de Corecție din cadrul Ministerului Justiției (Dienst Justitiële Inrichtingen) care operează un sistem computerizat de alocare a celulelor pentru persoanele condamnate.
Agenția trebuie să asigure punerea în aplicare în condiții de siguranță, eficienţă și  demnitate umană a pedepselor și a măsurilor privative de libertate. Politica strategică pentru sistemul penitenciar este elaborată de ministrul justiției, care este responsabil politic pentru dezvoltarea politicilor penale. Agenția Națională a Instituțiilor de Corecție din cadrul Ministerului Justiției pune în aplicare strategia în domeniul corecţional prin politica operațională. Această politică este implementată de directorii închisorilor și asistenții acestora.
Diviziunea dintre elaborarea politicilor și punerea în aplicare a politicii de gestionare permite conducerii închisorilor de a lua propriile decizii legate de personal, chestiuni financiar și materiale, iar fiecare dintre unitățile penitenciare are obligația de a-şi administra propriul buget.
Agenția centrală de colectare a amenzilor
Punerea în aplicare a pedepselor cu amenzi este realizată de Agenția centrală de colectare a amenzilor sub supravegherea serviciului de urmărire penală. Agenția  colectează amenzi pentru încălcări  ale regulilor de trafic și amenzile impuse de instanțele de judecată. În plus, agenția pune în aplicare tranzacțiile și propunerile făcute de organele de poliție sau serviciul de urmărire penală pentru înţelegeri extrajudiciare.
Procurorul poate solicita instanței să dispună confiscarea produselor infracțiunii. Serviciul de urmărire penală are un birou special în Leeuwarden pentru a consilia procurorii în aceste chestiuni. În cazul în care instanța hotărăște confiscarea unor bunuri ca urmare a unei infracțiuni, recuperarea lor este efectuată de către Agenția centrală de colectare a amenzilor.
SPANIA
Cadrul legal pentru executarea pedepselor privative de libertate
 este dat Legea generală a Penitenciarelor din 1979 -  Ley Orgánica 1/1979, de 26 de septiembre, General penitenciaria (LOGP)
, Decretul Regal 190 din 9 februarie 1996
 privind Regulamentul Penitenciarelor, care dezvoltă Legea Generală a Penitenciarelor şi include mai multe modificări; a fost adoptat ca urmare a intrării în vigoare a unui nou Cod Penal.
De asemenea, Decretul-Regal nr.515/2005
 (modificat prin Decretul-Regal nr.1849/2009), explică circumstanţele de executare a pedepselor în folosul comunităţii şi arestului la domiciliu, anumite măsuri de securitate, precum şi suspendarea pedepselor cu închisoarea.
SUEDIA

Organizarea politicilor generale privind penitenciarele intră în responsabilitatea Ministerului Justiţiei, rolul Serviciului pentru penitenciare şi probaţiune
 fiind acela de a pune în practică sentinţele de condamnare privative de libertate. 

SUA
Fiecare stat în parte are propriile reguli şi ghiduri de bune practici pentru aplicarea pedepselor şi condamnări‚ în timp ce la nivel federal sunt elaborate reguli de către Comisia pentru condamnări (USSC)
, care este o agenţie independentă în cadrul guvernului federal. Comisia federală aderă la principiul general că aplicarea unei pedepse trebuie să fie proporţională cu gravitatea infracţiunii săvârşite având efectul de a controla infracţionalitatea prin descurajarea acesteia
.
De asemenea, Codul SUA- [28 USC § 991 (b) (1)]
- arată că, instanţele federale dispun condamnarea în scopul de a:

(A) reflecta gravitatea infracţiunii şi pentru a promova respectul pentru lege, 
(B) descuraja comportamentul infracţional
;

(C) pentru a proteja publicul de la alte infracţiuni; 
(D) asigura inculpatului o educaţie necesară, formare profesională, asistenţă medicală sau alt tratament corecţional eficient
.
Autorităţile responsabile cu punerea în executarea a pedepselor sunt furnizate de către stabilite de către guvernul federal
. 
Instanţele iau în considerare factori cheie atunci când dispun condamnarea inculpaţilor, şi anume: cazierul judiciar, vârsta şi circumstanţele producerii faptei. Comisia federală pentru condamnări (USSC)   publică  ghiduri speciale, pe care statele le folosesc la stabilirea politicilor proprii de în materie de condamnare. Pedepsele pot implica amenzi, închisoare, probaţiune şi confiscare.

CANADA
Potrivit scopului şi principiilor generale privind aplicarea pedepselor
, prevăzute atât în legea privind corecţia şi liberarea condiţionată
 - Corrections and Conditional Release Act (S.C. 1992, c. 20) cât şi în Codul penal candian: 

Art. 718 Cod penal: - Scopul fundamental al condamnării este de a proteja societatea și de a contribui, împreună cu inițiativele de prevenire a criminalității, la respectarea legii și menținerea unei societăți  pașnice și în condiții de siguranță prin impunerea de sancțiuni, care au unul sau mai multe dintre următoarele obiective: 
• (a) să denunțe comportamentul ilicit și daunele produse victimelor;
• (b) a descuraja infractorul și alte persoane de la săvârșirea de infracțiuni;
• (c) pentru a separa infractorii de societate, acolo unde este necesar;
• (d) pentru a ajuta la reabilitarea infractorilor;
• (e) pentru a furniza despăgubiri pentru prejudicii aduse victimelor sau  comunității; 
• (f) să promoveze un simț al responsabilității pentru infractori și de recunoaștere a prejudiciului cauzat victimelor sau  comunității.
 Art.719. Cod penal: 
(1) O pedeapsă este dată atunci când se impune, cu excepția cazului în care legea penală prevede altfel.
(2) Durata de timp în care o persoană este ilegal condamnată sau este eliberată provizoriu nu se calculează, ca parte a oricărui termen la stabilirea pedepsei cu  închisoarea.
(3) La determinarea pedepsei care urmează să fie aplicată unei persoane condamnată pentru o infracțiune, instanța ia în considerare timpul petrecut în arest respectiv fiecare zi petrecută în arest.
 
Art. 731 Cod penal:  Termenul de încercare / Ordinul de probaţiune
 (1) În cazul în care o persoană este condamnată pentru o infracţiune, instanţa de judecată poate, având în vedere vârsta şi caracterul infractorului, natura infracţiunii şi circumstanţele să:
(a) în cazul în care nu există o pedeapsă minimă prevăzută de lege, să suspende pedeapsa iar infractorul să fie liberat în condiţiile prevăzute într-un ordin de probaţiune; sau
(b) în plus faţă de amendarea sau condamnarea infractorului la închisoare pe un termen de cel mult doi ani, să dispună ca infractorul să respecte condiţiile prevăzute într-o ordine de probaţiune. 
 (2) Instanţa poate, de asemenea, să dispună o perioadă de probaţiune în conformitate cu art.730 alin(1) Cod penal.
REPUBLICA MOLDOVA

Cadrul legal pentru executarea pedepselor penale este dat de Codul penal
 şi Codul de executare al Republicii Moldova
 modificat prin Legea nr.82/2014. Executarea pedepselor este asigurată de instituţii şi organe specializate din cadrul Departamentului Instituţiilor Penitenciare al MJ al RM şi al Departamentului de Executare al Ministerului Justiţiei al RM
. 
Executarea
 efectivă de către condamnat a unei pedepse echitabile cu fapta comisă, care, aşa cum rezultă din prevederile art. 61 Cod penal al Republicii Moldova, trebuie să asigure un mijloc de corectare şi reeducare a condamnatului
. 
Legislaţia Republicii Moldova stabileşte expres care sunt scopurile pedepsei, şi anume restabilirea echităţii sociale, corectarea condamnatului, precum şi prevenirea săvâşirii de noi infracţiuni atât din partea condamnaţilor, cât şi a altor persoane
. Pedeapsa penală este o măsură de constrângere statală şi un mijloc de corectare şi reeducare a condamnatului ce se aplică de instanţele de judecată, în numele legii, persoanelor care au săvârşit infracţiuni, cauzând anumite lipsuri şi restricţii drepturilor lor. 
De altfel, realizarea scopurilor respective reprezintă eficienţa justiţiei penale, deoarece doar izolarea persoanei nu este o garanţie a modificării comportamentului infracţional şi renunţarea la comiterea în viitor a unor fapte incriminate de legea penală. Tocmai aici intervine balanţa tuturor măsurilor punitive şi permisive care urmează a fi aplicate în detenţie pentru a modela individului un comportament social-util, iar determinarea marjei acestor măsuri trebuie apreciată şi aplicată de către acea autoritate care nemijlocit asigură supravegherea comportamentului acestuia - instituția de detenție
.
Persoanelor fizice care au săvârşit infracţiuni li se pot aplica următoarele pedepse: amendă; privare de dreptul de a ocupa anumite funcţii sau de a exercita o anumită activitate; retragere a gradului militar sau special, a unui titlu special, a gradului de calificare (clasificare) şi a distincţiilor de stat; munca neremunerată în folosul comunităţii; închisoare; detenţiune pe viaţă
.
Organizarea activităţii de probaţiune în Republica Moldova este efectuată de către Oficiul central de Probaţiune. Activităţile de probaţiune se realizează de către birourile teritoriale de probaţiune. Oficiul central de Probaţiune şi subdiviziunile sale teritoriale formează organele de probaţiune. Organele de probaţiune intră în sistemul organelor Ministerului Justiţiei. Regulamentul organelor de probaţiune se aprobă de Guvern.
Conform art. 72 Cod penal al Republicii Moldova pedeapsa închisorii se execută în penitenciare de tip: deschis, semiînchis, închis, pentru minori (în care condiţiile de detenţie reieşind din prevederile art. 253 Cod de executare corespund penitenciarului de tip semiînchis) şi pentru femei în care, conform art. 255 Cod de executare regimul de deţinere corespunde regimului stabilit pentru penitenciarul de tip deschis, de tip semiînchis sau de tip închis, în funcţie de categoria penitenciarului dispusă prin sentinţă.

Unicul criteriu de destindere a regimului de detenţie potrivit art. 249 – 251 Cod de executare al RM este reprezentat de trecerea unei perioade de timp executate într-un regim mai aspru cu condiţia că la expirarea acesteia să nu existe aplicate anumite sancţiuni disciplinare prevăzute expres de lege.
Avantajele individualizării executării pedepsei
: 
- Deţinutul înţelege rolul pedepsei penale şi scopul detenţiei (cel de a adopta, asimila, învăţa noi comportamente şi abilităţi care i-ar permite integrarea eficientă după eliberare în societate); 

- Nu se aplică procedee neadecvate unor situaţii şi nevalabile pentru unii deţinuţi, fapt care economiseşte resursele, mijloacele şi forţele sistemului penitenciar, şi totodată nu trezeşte reacţii de nesupunere, respingere şi dezacord referitor la cele ce se întîmplă în mediul carceral al fiecărui beneficiar; 

- Sarcinile de resocializare sunt îndeplinite mai rapid şi cu un randament net superior; 

- Avantaje evidente în domeniul social-politic pentru sistemul statal şi domeniul respectării drepturilor omului;
- Avantaje economice (statul cheltuie mai puţin bani pentru întreţinerea indivizilor care ajung repetat în detenţie graţie scăderii riscului de recidivă şi reintegrarea eficientă a foştilor deţinuţi). 

